**ПРЕПОРУКЕ ЗА ПРЕВЕНЦИЈУ ИНФЕКЦИЈЕ COVID-19 У ШКОЛСКИМ УСТАНОВАМА ЗА ДНЕВНИ БОРАВАК ДЕЦЕ СТАРОСТИ ДО 12 ГОДИНА У ОКВИРУ ПОСТУПНОГ УБЛАЖАВАЊА МЕРА ВЕЗАНИХ ЗА СПРЕЧАВАЊЕ ШИРЕЊА БОЛЕСТИ COVID-19**

**Напомена: Поштовани, препоруке су подложне изменама у зависности од промене**

**епидемиолошке ситуације.**

1. За смештај деце одабрати школу која у свом саставу има кухињу и трпезарију за организовање исхране деце за коју је планиран дневни боравак у школи.

2. Уколико није могуће обезбедити школу која у свом саставу има кухињу и трпезарију за организовање исхране деце, потребно је ангажовати достављање хране (кетеринг) из централне кухиње најближе предшколске или друге установе која испуњава све стандарде припреме и доставе хране по уобичајеним принципима добре хигијенске праксе у припреми и манипулацији храном, са циљем смањења увек присутних ризика за све болести преносиве храном.

3. Пре почетка рада школе, а и свакодневно спроводити чишћење и дезинфекцију простора, прибора и опреме, као и проветравање просторија најмање пола сата након чишћења. При коришћењу дезинфекционих средстава водити рачуна о правилној примени према упутству произвођача по питању намене, концентрације, начина примене и неопходног контактног времена. Прибор и средства за чишћење и дезинфекцију се морају држати ван домашаја деце и не смеју се примењивати у непосредној близини деце, како би се избегло евентуално удисање испарења. Чишћење се спроводи када су деца у дворишту или након одласка деце.

4. На улазу у објекат поставити дезобаријеру – сунђер или крпу добро натопљену дезинфекционим средством на бази хлора, као и дозер са средством за дезинфекцију руку на бази 70% алкохола.

5. Потребно је да послодавац обезбеди довољне количине личне заштитне опреме за запослене, средстава и прибора за чишћење и дезинфекцију, као и дозер са средством за дезинфекцију руку на бази 70% алкохола у учионицама.

6. Децу до школе доводе родитељи којима се не препоручује улазак у школу. Децу од родитеља преузима учитељ.

7. Боравак деце организовати према узрасним групама. Нема одређеног ограничења када је у питању број деце која похађају једну групу, а величину групе формирати према броју расположивог особља тако да адекватно могу да брину о сваком детету, и да величина формиране групе не утиче на могућност примене мере физичког дистанцирања.

8. Не мешати децу и учитеље из различитих узрасних група у истом простору (учионици). Боравак деце организовати тако да се међусобни контакт различитих узрасних група максимално избегне и њихови сусрети у ходницима, тоалетима, двориштима (направити распореде за тоалет, игру, боравак на отвореном и сл.). Препоручује се организовање боравка и играња деце у дворишту кадa год је то могуће, али да при томе не долази до мешања различитих узрасних група.

9. Оброке служити у учионицама или трепезарији (уколико постоји). Деца за столовима треба да седе на удаљености од најмање два метра у сваком правцу. Пре јела потребно је обрисати алкохолом површине на којима ће се служити храна, а деца морају опрати руке пре јела.

10. Током боравка деце у школи, потребно је да учитељ групе свакодневно, бар два пута дневно, проверава да ли код детета постоје знаци респираторне инфекције и да мери температуру бесконтактним топломером који након сваке употребе треба обрисати дезинфекционим средством на бази 70% алкохола.

11. При свакој сумњи на постојање респираторне инфекције дете сместити у празну учионицу одређену за изолацију и обавестити родитеље и надлежни институт/завод за јавно здравље. О детету, у соби за изолацију до доласка родитеља, потребно је да брине једна особа користећи маску, тако да маска прекрива уста и нос и рукавице, а просторију након одласка детета очистити и дезинфиковати.

12. Не спроводити прославе у објекту (приредбе), као ни организоване групне посете местима где се очекује окупљање већег броја особа, излете и др.

13. Потребно је да сви запослени бар два пута дневно мере температуру и проверају да ли имају неки од симтома COVID-19 (повишена температура и један од знакова и симптома – кашаљ, краткоћа даха, отежано дисање, губитак чула укуса и мириса), а посебно пре доласка на посао. О здравственом стању запослених и измереним вредностима телесне температуре потребно је водити евиденцију. У случају појаве симптома који указују на COVID-19 запослени треба да се јави надређеном и не долази на посао, те да се јаве свом изабраном лекару у дому здравља.

14. У ситуацији појаве сумње на оболевање од COVID-19 код запосленог, директор те установе је у обавези да о томе обавести епидемиолога надлежног института/завода за јавно здравље ради даљег поступања.

15. Потребно је да сви запослени у школи смање учесталост својих социјалних контаката у свакодневним активностима како би могућност заразе новим корона вирусом била сведена на минимум.

**Хигијенске мере**

1. Сво особље школе, а посебно учитељи и особље које ради на припреми и дистрибуцији хране, мора да носи маске, тако да маска прекрива уста, нос и браду, и да редовно спроводи мере личне хигијене, посебно прања руку сапуном и водом у трајању од најмање 20 секунди или средством на бази 70% алкохола. Не додиривати лице, посебно уста, нос и очи пре прања или дезинфекције руку.

2. Редовно чистити простор објекта укључујући прање и дезинфиковање подова, зидова, врата, столова, столица, квака, прекидача за светло, ручки ормарића, славина, објеката за играње у дворишту и других површина које користи већи број лица, најмање два пута дневно, по потреби и чешће употребом средстава на бази 70% алкохола.

3. Просторије редовно проветравати уз омогућавање континуираног протока ваздуха. Не користити вештачку вентилацију.

4. Не дозволити деци да међусобно деле храну и прибор за исхрану.

5. Обезбедити обележена места за хигијенско одлагање отпада у школи (употребљених маски и др). Отпад одлагати у кеса смештене у канти са педалом за ножно отварање или отворене како би се избегло додиривање површина канте. Кесе са отпадом завезати пре бацања у контејнер и даље третирати у складу са процедуром за управљање уз прописане мере заштите.

6. Неопходно је спроводити едукацију запослених, родитеља и деце о значају и начину примене општих мера превенције, посебно редовног прања руку сапуном и водом у трајању од најмање 20 секунди или употребом дезинфекционог средства на бази 70% алкохола, значају избегавања додиривања лица, посебно уста, носа и очију пре прања или дезинфекције руку, значају свакодневног праћења здравственог стања деце и остајања код куће уколико дође до појаве симптома болести.

7. Обавезан је надзор учитеља током прања руку деце сапуном и водом у трајању од најмање 20 секунди. Посебно је битно прати руке пре и после јела, после тоалета, после играња и боравка у природи.

**Достава хране и пића – кетеринг**

1. Хигијену и дезинфекцију возила за доставу треба спроводити што чешће (препоручљиво пре и након сваког завршеног „круга доставе”) препорученим средствима у складу са упутством произвођача.
2. Упаковану храну спаковати у додатне пакете или кесе како би се спречила контаминација хране и амбалаже у којој је пакована.
3. Обавезно најавити долазак хране телефоном како би оставили времена особљу школе да се припреми за преузимање хране.
4. Достављач је дужан да приликом доставе носи маску и рукавице и храну предаје на улазу школе не улазећи у објекат.
5. Храна се допрема на посебан улаз када год је то могуће, а чист и прљав пут кретања хране се не смеју укрштати.
6. Уколико то није могуће, пре допремања хране деца и учитељи се смештају у просторе где ће се конзумирати храна, а место за унос хране (заједнички улаз), као и пут кретања хране до места конзумације се додатно дезинфикује и тек након тога се храна може преузети од добављача.
7. Храну преузимају посебно за то одређене особе које су у обавези да носе маску и рукавице. Иста особа спроводи и дистрибуцију хране и поспремање остатака хране након јела.